Нартхэм я деж къыщегъэжьауэ
КъБР-м и Правительствэмрэ Урысейм ЩIэныгъэхэмкIэ и академием и Къэбэрдей-Балъкъэр щIэныгъэ центрым и Гуманитар къэхутэныгъэмкIэ я институтымрэ «Тетраграф» тхылъ тедзапIэм къыщыдигъэкIащ лэжьыгъитI: «Нартхэр. Адыгэ эпос»-м и япэ томымрэ «Адыгэ литературэм и тхыдэ»-м и етIуанэ тхылъымрэ.
Филологие щIэныгъэхэм я доктор Гъут Iэдэм и редакцэм щIэту къыдэкIа «Нартхэр. Адыгэ эпос» тхъылъым елэжьащ Нало Заур, ЦIыпIынэ Аслъэн, Табыщ Мурат, Быхъурэ Мухьэмэд сымэ. Абы и япэ Iыхьэ «Эпосым и ублапIэ лъэхъэнэ» зыфIащам хохьэ Амыщ, Тхьэгъэлэдж, Лъэпщ, Сэтэней сымэ я хъыбархэр. ЕтIуанэ Iыхьэу къокIуэ нарт лIыхъужь Сосрыкъуэ и пшыналъэхэр, абы теухуа тхыгъэхэр. АдыгэбзэкIэ тха хъыбархэм урысыбзэ тхыгъэри щIыгъущ, нэхъыбэм щыгъуазэ зыхуащIыну Iэмал яриту.
Лэжьыгъэр тынш пщащI еIуэлIапхъэхэр, хъыбархэр жызыIэжахэм я цIэ-унэцIэхэр, ахэр зэхуэзыхьэсыжахэр, зэбдзэкI мыхъу псалъэхэр тхылъым и кIэм деж къызэрыщыхьам. Ар зэхуащIыж нарт пшыналъэхэм я нотэ гуэдзэнхэм.
ЕтIуанэ тхылъыр, «Адыгэ литературэм и тхыдэ»-р къыдэгъэкIыным елэжьащ филологие щIэныгъэхэм я доктор, профессор БакIуу Хъанджэрий, филологие щIэныгъэхэм я доктор, профессор, лэжьыгъэр зыхыхьэ проектыр зыгъэхьэзыра Гъут Iэдэм, филологие щIэныгъэхэм я доктор, профессор, лэжьыгъэм и редактор нэхъыщхьэ ТIымыжь Хьэмыщэ. «ЗэхъуэкIыныгъэхэмрэ литературэмрэ» пэублэ псалъэмкIэ Гъут Iэдэм къызэIуих тхылъ купщIафIэр IыхьипщIу зэхэтщ. Лъэпкъ литературэм, прозэм, усыгъэм, драматургием, публицистикэмрэ лъэпкъ щэнхабзэмрэ, литературэ критикэм, нэгъуэщIхэми теухуа тхыгъэхэр я IэдакъэщIэкIщ филологие щIэныгъэрылажьэхэу Гъут Iэдэм, ЩакIуэ Марьянэ, ТIымыжь Хьэмыщэ, Мэшыкъуэ Тэзал, Тхьэгъэзит Юрэ сымэ.
ИСТЭПАН Залинэ.
